讀東方朔傳
作者：呂南公
朝代：宋

paragraphs: 武皇肆荒惑，公卿噤忠齦。
先生有直舌，談笑開吾君。
董偃不敢怨，壽王誰與伸。
堂堂補衮心，不厭犯怒頻。
豈不顧仕養，崇卑位泥雲。
耻同高論儒，瑟縮憂烹焚。
賢人事昏主，獻替視所因。
不爾朝野間，誰非愛其身。
彼哉下世士，所見異吾聞。
醜謬無不爲，乃思謗遺塵。
國風歌善戲，孔聖許狂人。
何嫌班孟堅，區區記餘芬。